
הכנסת השמונה עשרה






נוסח לא מתוקן

מושב ראשון

פרוטוקול מס' 71

מישיבת ועדת החוקה, חוק ומשפט

יום שלישי, י"א בתשרי התש"ע (29 בספטמבר 2009), שעה 11:00

סדר היום:

בחירת נציג הכנסת לוועדה לאיתור יועץ משפטי לממשלה - הצבעה

נכחו:

חברי הוועדה:

דוד רותם – היו"ר

אורי אורבך

זאב אלקין

מיכאל בן-ארי

יריב לוין

אברהם מיכאלי

אורי מקלב

אופיר פינס-פז

כרמל שאמה

ייעוץ משפטי:

סיגל קוגוט

מנהלת הוועדה:

דורית ואג

רשמה וערכה:

אהובה שרון – חבר המתרגמים בע"מ

בחירת נציג הכנסת לוועדה לאיתור יועץ משפטי לממשלה - הצבעה

היו"ר דוד רותם:

בוקר טוב. אני פותח את ישיבת ועדת החוקה, חוק ומשפט. הישיבה נועדה לבחירת נציג הכנסת לוועדה לאיתור היועץ המשפטי לממשלה. על פי החלטת הממשלה אחד מחברי הוועדה הוא נציג הכנסת שייבחר על ידי חברי ועדת החוקה חוק ומשפט. אני פרסמתי הודעה לכל חברי הכנסת והוגשו מספר רב של מועמדים.

מיכאל בן-ארי:

אדוני היושב-ראש, אריה אלדד ביקש להוריד את שמו.

היו"ר דוד רותם:

אדוני הציע את אריה אלדד?

מיכאל בן-ארי:

הוא הציע ודיברתי אתו אתמול.

היו"ר דוד רותם:

אם הוא הציע, הוא היה צריך להוריד את המועמדות שלו.


לפני שבוע או יותר פנה אלי השופט תיאודור אור, שהוא יושב-ראש הוועדה, לאחר פנייה של שר המשפטים, וביקש שנזרז את הדיון.


חברי הכנסת שהגישו את המועמדות הם: זאב בילסקי, ישראל חסון, ניצן הורוביץ, יריב לוין, מאיר שטרית, אורי אריאל ואריה אלדד.


על פי הנחיית היועצת המשפטית, ההצבעה היא גלויה ולא חשאית ואני אעשה זאת.

אופיר פינס-פז:

אפשר להבין את ההמלצה הזאת?

היו"ר דוד רותם:

על פי התקנון, הכנסת יושבת בפומבי אלא אם כן יש הוראות מפורשות על הצבעות חשאיות כמו בבחירת הוועדה לבחירת שופטים כאשר כתוב במפורש בתקנון שהבחירה היא חשאית ויש עוד מספר דברים. כל דבר אחר הוא בהצבעה גלויה אלא אם כן הייתה ועדת הכנסת קובעת הנחיות אחרות, אבל מכיוון שהיא לא קבעה, ההצבעה היא גלויה.


כדי שההצבעה תהיה ברורה ומהירה, אני אקריא עוד פעם את שמות המועמדים: חבר הכנסת זאב בילסקי, חבר הכנסת ישראל חסון, חבר הכנסת ניצן הורוביץ, חבר הכנסת יריב לוין, חבר הכנסת מאיר שטרית, חבר הכנסת אורי אריאל וחבר הכנסת אריה אלדד.


חבר הכנסת אלקין, את מי אתה מחליף היום?

זאב אלקין:

אף אחד מהרשימה הזאת, אבל לצורכי הצבעה את חברת הכנסת ציפי חוטובלי.

היו"ר דוד רותם:

אתה מחליף את חברת הכנסת ציפי חוטובלי. 


חבר הכנסת אופיר פינס, במי אדוני תומך ברשימה?

אופיר פינס-פז:

מה זה הדבר הזה? תגיש את הרשימה להצבעה ואני אומר במי אני תומך.

היו"ר דוד רותם:

זה מה שאני עושה. אני יכול לעשות דבר פשוט: אני יכול לעבור על כל הרשימה ולהצביע על כל אחד ואחד מהם, אבל זה ייקח הרבה יותר זמן. לדעתי הרבה יותר פשוט זה כאשר כל אחד יאמר במי הוא תומך ולפי זה אני ארשום ונדע.

אופיר פינס-פז:

תרשה לי להעיר הערה אחרי ההצבעה?

היו"ר דוד רותם:

כן. אני ארשה לך גם לפני ההצבעה.

אופיר פינס-פז:

אם אתה מרשה, אני רוצה לומר משהו. ראשית, אדוני, אני חושב שהצבעה מהסוג הזה צריכה להיות הצבעה חשאית ולא גלויה כי בסופו של יום מדובר על שליח לוועדה ציבורית שצריכה לבחור יועץ משפטי לממשלה, ואני חושב שזה לא צריך להיות שיקול קואליציוני אלא באמת צריך לבחור את האדם המתאים ביותר על פי שיקול דעת הוועדה בהצבעה חשאית. לפי דעתי זה ממש מתבקש. זה שזה לא כתוב, זה חמור ואני חושב שאנחנו היינו צריכים – אתה כיושב-ראש הוועדה או היועצת המשפטית – לפנות לוועדת הכנסת לפני ההצבעה ולהציע הצבעה חשאית.

היו"ר דוד רותם:

אני חולק עליך ואני אומר לך גם מדוע. אני חושב שהציבור רשאי לדעת מה כל אחד מחברי הכנסת שלח לוועדה המדוברת באופן גלוי. אין כאן במה להתבייש.

אופיר פינס-פז:

אני מכיר את הטיעון הזה, ואף על פי כן אני חושב שבסוג הצבעות מהסוג הזה, אם נלך עם השיטה שלך עד הסוף, אז גם עשינו הצבעות גלויות של הציבור לכנסת.

היו"ר דוד רותם:

לא. הציבור לא חייב לתת דוח לעצמו. חברי הכנסת חייבים לתת דוח לציבור.

אופיר פינס-פז:

אני חושב שהצבעה מהסוג הזה צריכה להיות הצבעה חשאית.


שנית. העובדה שפתחת את רשימת המועמדים חודשיים אחרי שהיא נסגרה והיה כאן שישו ושמחו ברשימת המועמדים, אני חושב שזה היה דבר מיותר ולא נכון. אגב, העובדה שלא הגיעו לכאן רוב האנשים שהציגו את מועמדותם, זה גם דבר שמדבר בעד עצמו.

היו"ר דוד רותם:

אני אומר לך יותר מזה. חבר הכנסת אופיר פינס, אתה צודק במאת האחוזים. אני גם הסברתי לך למה עשיתי את זה ואני אומר לך יותר מזה. אני עשיתי את זה לפי פנייה של חבר הכנסת שלמה מולה שרק אז נכנס כחבר כנסת ואמר לי שהוא לא הספיק ולא ידע. לכן פתחתי את הרשימה. אתה כעסת עלי ובצדק ויותר גרוע מזה הוא - והיום אתה תזרה לי מלח על הפצעים - שחבר הכנסת שלמה מולה הבוקר הודיע לי שהוא מסיר את מועמדותו. אתה יכול לגרד ולשים מלח, ואתה צודק.

אופיר פינס-פז:

אני חושב שיש מידה של חוסר כבוד -  אני לא רוצה לומר פרסה כי המילה פרסה בחרתי לפסגה בארצות-הברית ואני לא רוצה להשוות – בה הכנסת מתייחסת לעצמה בהקשר הזה של בחירת חבר מטעמה לוועדה מאוד חשובה שתקבע מי יהיה היועץ המשפטי הבא של מדינת ישראל.


אני התכוונתי להצביע עבור אחד האנשים שלא הגיעו לכאן, אבל משום שהוא לא מכבד את עצמו, אני בוודאי לא אכבד אותו ולפיכך אני לא אוכל להשתתף בהצבעה.

היו"ר דוד רותם:

אני אומר לך יותר מזה. לגבי ההערה השנייה שלך. מכיוון שאני ידעתי שממילא יבואו בטענות ויאמרו שאני ניסיתי להשפיע וכולי, מרגע שפנה אלי חבר כנסת מולה ואמר שהוא גם מבקש להיות מועמד, מכיוון שידעתי שאנחנו לא נתאסף באותו שבוע, לא ראיתי בזה שום דבר רע שכמה חברים שרוצים יגישו את המועמדות שלהם. העובדה שהם בחרו לא להגיע לכאן, אין לי מה לומר.


חבר הכנסת פינס?

אופיר פינס-פז:

אמרתי. לפיכך אני לא אוכל להשתתף בהצבעה או לא ארצה להשתתף בהצבעה.

היו"ר דוד רותם:

חבר הכנסת לוין?

יריב לוין:


זה ניגוד אינטרסים.

היו"ר דוד רותם:

חבר הכנסת בן-ארי?

מיכאל בן-ארי:

יריב לוין.

היו"ר דוד רותם:

חבר הכנסת מיכאלי?

אברהם מיכאלי:


התלבטתי. כמו שאומר חבר הכנסת אופיר פינס, מי שלא מכבד את עצמו, לא אוכל להצביע עבורו.


אני מצביע ליריב לוין.

היו"ר דוד רותם:

חבר הכנסת אלקין, במקום חברת הכנסת ציפי חוטובלי.

זאב אלקין:

יריב לוין.

היו"ר דוד רותם:

חבר הכנסת כרמל שאמה?

כרמל שאמה:


גם אם כולם היו מגיעים, ולאחר שאופיר פינס הוריד את המועמדות, אני מצביע ליריב לוין.

היו"ר דוד רותם:

חבר הכנסת אורי אורבך.

אורי אורבך:


מצטרף.

היו"ר דוד רותם:

חבר הכנסת אורי מקלב?

אורי מקלב:


יריב לוין.

דורית ואג:


שבעה חברי כנסת הצביעו עבור יריב לוין.

היו"ר דוד רותם:

רבותיי, חבר הכנסת יריב לוין נבחר פה אחד.

כרמל שאמה:


למי אדוני מצביע?

היו"ר דוד רותם:

ליריב לוין.


פה אחד נבחר חבר הכנסת יריב לוין, בהימנעותו ובהשתתפותו של חבר הכנסת אופיר פינס שמוחה בכך על כך שחברים שהגישו את מועמדותם לא טרחו להגיע לישיבה.


אם כך, אני מכריז שחבר הכנסת יריב לוין יושב-ראש ועדת הכנסת נבחר כנציג הכנסת לוועדה לאיתור תפקיד היועץ המשפטי הבא לממשלה.


בהצלחה אדוני.

יריב לוין:


תודה רבה.

היו"ר דוד רותם:

אנחנו מקווים שתבחרו יועץ משפטי טוב למדינת ישראל.


הישיבה הבאה בשעה 13:30, בה אנחנו עוסקים בחוק של חבר הכנסת אופיר פינס שכמובן הוא חוק רציני ואני מבקש להיות כאן. 

הישיבה ננעלה בשעה  11:10

